รัฐบาลไทย-ข่าวทำเนียบรัฐบาล-‘อ.ยักษ์’ เปิดอบรมหลักสูตรเกษตรทฤษฎีใหม่ ปลุกจิตสำนึกรักษาความอุดมสมบูรณ์ของทรัพยากรธรรมชาติ
วันศุกร์ที่ 23 มีนาคม 2561
‘อ.ยักษ์’ เปิดอบรมหลักสูตรเกษตรทฤษฎีใหม่ ปลุกจิตสํานึกรักษาความอุดมสมบูรณ์ของทรัพยากรธรรมชาติ
‘อ.ยักษ์’ เปิดอบรมหลักสูตรเกษตรทฤษฎีใหม่ ปลุกจิตสํานึกรักษาความอุดมสมบูรณ์ของทรัพยากรธรรมชาติ เพื่อเกิดความยั่งยืน ณ จ.เพชรบุรี
ดร.วิวัฒน์ ศัลยกําธร รัฐมนตรีช่วยว่าการกระทรวงเกษตรและสหกรณ์ กล่าวในโอกาสเป็นประธานการฝึกอบรมหลักสูตร “เกษตรทฤษฎีใหม่ตามแนวทางเศรษฐกิจพอเพียงและเกษตรผสมผสาน” และบรรยายพิเศษเรื่อง “ปรัชญาของเศรษฐกิจพอเพียง และกสิกรรมธรรมชาติตามแนวเศรษฐกิจพอเพียง” ณ ศูนย์ศึกษาการพัฒนาห้วยทรายอันเนื่องมาจากพระราชดําริ อ.ชะอํา จ.เพชรบุรี ว่า การทําเกษตรกรรมในประเทศไทยแต่เดิมนั้นเป็นการทําเกษตรกรรมแบบพึ่งตนเอง มีวิถีแบบพึ่งพิงธรรมชาติ แต่ปัจจุบันเน้นการเพิ่มผลผลิตให้ได้จํานวนมาก โดยการปรับปรุงพันธุ์ มีการใช้ปุ๋ยเคมี ตลอดจนใช้สารเคมีเพื่อปราบศัตรูพืช แมลง และโรคพืช ซึ่งผลของการพัฒนาการเกษตรของประเทศไทยตามแผนพัฒนาเศรษฐกิจและสังคมแห่งชาติ ตั้งแต่ ฉบับที่ 1–11 (2504–2559) มุ่งเน้นการเพิ่มผลผลิตเน้นการค้าขาย ทําให้ความหลากหลายทางชีวภาพลดลง ทรัพยากรดินเสื่อมโทรม เกิดการชะล้างพังทลายของหน้าดิน ทรัพยากรน้ําเสื่อมโทรม แหล่งน้ําตื้นเขิน เกิดอุทกภัย ภัยแล้ง สูญเสียสมดุลทางธรรมชาติ แมลงศัตรูพืชเกิดการระบาดอย่างรุนแรงสร้างความเสียหายแก่เกษตรกร ภาระหนี้สินของเกษตรกรที่สูงขึ้น จากราคาของปัจจัยการผลิตที่สูงขึ้นอย่างมาก ขณะที่ราคาผลผลิตกลับไม่แน่นอนไม่เป็นสัดส่วนกับราคาปัจจัยการผลิตที่เพิ่มขึ้น
นอกจากนี้ ผลกระทบจากการใช้สารเคมีป้องกันกําจัดศัตรูพืชอย่างไม่ถูกวิธีทําให้เกิดปัญหาด้านสุขภาพแก่เกษตรกรผู้ผลิต สารพิษที่ตกค้างในผลผลิตจากการเก็บผลผลิตออกจําหน่ายก่อนครบกําหนด ระยะเวลาของสารพิษออกฤทธิ์ในสารเคมีกําจัดศัตรูพืช ทําให้เป็นอันตรายต่อผู้บริโภค รัฐบาลจึงมียุทธศาสตร์เปลี่ยนแผนพัฒนามาเป็นการพัฒนาการเกษตรอย่างยั่งยืน โดยน้อมนําหลัก “ปรัชญาของเศรษฐกิจพอเพียง” มาเป็นปรัชญานําทางในการพัฒนาประเทศต่อเนื่องจากแผนพัฒนาฯ ฉบับที่ 9-12 เพื่อเสริมสร้างภูมิคุ้มกันและช่วยให้สังคมไทยสามารถยืนหยัดอยู่ได้อย่างมั่นคง เกิดภูมิคุ้มกัน และมีการบริหารจัดการความเสี่ยงอย่างเหมาะสม ส่งผลให้การพัฒนาประเทศสู่ความสมดุลและยั่งยืน ซึ่งกระทรวงเกษตรและสหกรณ์ได้ส่งเสริมและเร่งขยายผลแนวคิดการทําการเกษตรตามหลักปรัชญาของเศรษฐกิจพอเพียง พัฒนาการผลิตในระบบเกษตรกรรมยั่งยืน ทั้งในรูปแบบเกษตรทฤษฎีใหม่ เกษตรผสมผสาน วนเกษตร เกษตรอินทรีย์ เกษตรธรรมชาติ รวมถึงการทําเกษตรกรรมตามหลักการปฏิบัติทางการเกษตรที่ดี
น.ส.ศิริพร บุญชู รองอธิบดีกรมวิชาการเกษตร กล่าวว่า กรมวิชาการเกษตรเป็นหน่วยงานหนึ่งที่ได้ทํางานสนองต่อนโยบายของกระทรวงเกษตรและสหกรณ์ ในการส่งเสริมและรณรงค์ในการทําการเกษตรยั่งยืน ทั้งในรูปแบบของการส่งเสริม เผยแพร่ประชาสัมพันธ์ อบรมให้ความรู้กับเกษตรกร โดยในปี 2561 มีเป้าหมายจัดฝึกอบรมเกษตรกร และบุคคลภายนอก จํานวน 10,454 คน ภายใต้โครงการอันเนื่องมาจากพระราชดําริ รวม 250 โครงการ โดยมีสํานักวิจัยและพัฒนาการเกษตรเขตที่ 1-8 ดําเนินการ ซึ่งการจัดอบรมในครั้งนี้ มีการจัดอบรมเกษตรกร จํานวน 80 ราย ภายใต้โครงการศูนย์ศึกษาการพัฒนาห้วยทราย อันเนื่องมาจากพระราชดําริ ต.สามพระยา อ.ชะอํา จ.เพชรบุรี โดยมีวัตถุประสงค์เพื่อให้ผู้เข้าร่วมอบรมเข้าใจถึงหลักการทํากสิกรรมธรรมชาติ ทําให้เกิดแนวคิด และปลุกจิตสํานึกแก่ผู้เข้าร่วมฝึกอบรม ให้ได้เห็นคุณค่าของพื้นดิน พื้นน้ํา ต้นไม้ สิ่งแวดล้อม ทั้งของตนเองและท้องถิ่น เพื่อช่วยกันฟื้นฟู และรักษาความอุดมสมบูรณ์ของทรัพยากรธรรมชาติ สิ่งแวดล้อม และรักษาระบบนิเวศน์ให้เกิดความสมดุล และเกิดความยั่งยืนสืบไป
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai